ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО МИНИСТЪРА НА РЕГИОНАЛНОТО РАЗВИТИЕ И БЛАГОУСТРОЙСТВОТО

Г-ЖА ЛИЛЯНА ПАВЛОВА

**В Ъ П Р О С**

**от Настимир Ананиев Ананиев**

народен представител от ПГ на Реформаторския Блок

На основание чл. 90, ал. 1 от Конституцията на Република България и чл. 91, ал. 1 от Правилника за организацията и дейността на Народното събрание, внасям въпрос

***ОТНОСНО:*** ***Опасните пътни съоръжения в България.***

**Уважаема госпожо Министър**,

На 25 януари т.г., станахме свидетели на поредния инцидент, причина за който е фаталното състояние на пътно съоръжение. Става дума за инцидента на АМ „Хемус“, където бетонена плоча се откърти и рани мъж в движещ се автомобил.

През м. октомври м.г., в тунела „Витиня“, при безпрецедентна верижна катастрофа загинаха трима души, а над 20 човека бяха ранени. Все още няма яснота и окончателна експертна версия за причините, довели до този трагичен инцидент. На всеки, който редовно пътува обаче, е известно, че в тунела „Витиня“ един от големите проблеми е слабото осветление и тъмния цвят на стените, друг такъв е лошата изолация, заради която целият тунел е прогизнал и тече.

Във връзка с това, въпросите ми към Вас са:

1. **От кога е последния изготвен доклад, описващ броя и състоянието на опасните пътни съоръжения?**
2. **Какво е заключението от този доклад?**
3. **Колко на брой пътни съоръжения в България са оценени като опасни?**
4. **Предвидени ли са финансови средства в бюджета на МРРБ за ремонт на опасните пътни съоръжения?**
5. **Какъв финансов ресурс се предвижда да се отпусне за ремонт на опасните пътни съоръжения в България?**

София, 27.01.2016г.  **Народен представител:**

**Настимир Ананиев**